ข่าวย่อยกองทุน
บลจ.ยูโอบีจ่ายปันผล 5 กองทุน
29 พ.ค. 2556

บลจ.ยูโอบีจ่ายปันผล 5 กองทุน
บริษัทหลักทรัพย์จัดการกองทุน (บลจ.) ยูโอบี (ประเทศไทย) ในฐานะบริษัทจัดการของกองทุนเปิดจำนวน 5 กองทุน โดยกำหนดวันปิดสมุดทะเบียนพักการโอนหน่วยลงทุน เพื่อกำหนดสิทธิในการรับเงินปันผลในวันที่ 31 พ.ค. 2556 และจ่ายเงินปันผลในวันที่ 12 มิ.ย. 2556
กองทุนเปิดไอเอ็นจี ไทย Big Cap ปันผลหุ้นระยะยาวในอัตราหน่วยละประมาณ 1.75 บาท กองทุนเปิดไอเอ็นจี ไทย 70/30 ปันผลหุ้นระยะยาวในอัตราหน่วยละ 1.75 บาท กองทุนเปิดไอเอ็นจี ไทย แวลูพลัส ปันผลหุ้นระยะยาวจ่ายในอัตราหน่วยละ 2.50 บาท โดยจ่ายจากผลการดำเนินงานตั้งแต่วันที่ 1 เม.ย. 2555-31 มี.ค. 2556
สำหรับกองทุนเปิดไอเอ็นจี ไทย อีควิตี้ ฟันด์ ปันผลจ่ายในอัตราหน่วยละ 2.05 บาท จากผลการดำเนินงานตั้งแต่วันที่ 1 พ.ย. 2555-30 เม.ย. 2556 และกองทุนเปิดไอเอ็นจี ไทย แวลู โฟกัส อีควิตี้ ปันผลจ่ายในอัตราหน่วยละ 1.22 บาท จากผลการดำเนินงานตั้งแต่วันที่ 1 ก.พ.30 เม.ย. 2556
ทั้งนี้ บริษัทกำหนดวันปิดสมุดทะเบียนพักการโอนหน่วยลงทุน เพื่อกำหนดสิทธิในการรับเงินปันผลในวันที่ 31 พ.ค.2556 และจ่ายเงินปันผลในวันที่ 12 มิ.ย.2556
KTAM ขายตราสารหนี้ 6 เดือน ชู 2.7%
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า บริษัทเปิดจำหน่ายกองทุนเปิดกรุงไทยธนทรัพย์ บี 82 (KTSUPB 82) ตั้งแต่วันนี้ถึงวันที่ 4 มิ.ย. 2556 อายุ 6 เดือน มูลค่า 7,000 ล้านบาท เน้นลงทุนตราสารหนี้ทั้งในและต่างประเทศ ซึ่งตราสารหนี้ต่างประเทศ ประกอบด้วย เงินฝากประจำ Bank of China, Abu Dhabi Commercial Bank, และ Banco BTG Pactual S.A ในสัดส่วน 60% ของมูลค่าทรัพย์สินสุทธิของกองทุน ส่วนที่เหลือลงทุนตราสารหนี้ในประเทศ ได้แก่ หุ้นกู้ ตั๋วแลกเงิน สถาบันการเงิน บริษัทเอกชน ผู้ลงทุนจะได้รับผลตอบแทนประมาณ 2.7% ต่อปี
นอกจากนี้ บริษัทยังอยู่ในระหว่างการเปิดจำหน่ายกองทุนเปิดกรุงไทย ประจำ 3 เดือน คุ้มครองเงินต้น 3 (KTFIX3M3) เป็นกองทุนประเภท Roll Over อายุโครงการ 3 เดือน เสนอขายถึงวันที่ 31 พ.ค. 2556 เน้นลงทุนในพันธบัตรธนาคารแห่งประเทศไทย ในสัดส่วน 57% ของมูลค่าทรัพย์สินสุทธิของกองทุน ส่วนที่เหลือลงทุนในเงินฝาก บัตรเงินฝาก ตั๋วแลกเงินของธนาคารธนชาต ธนาคารแลนด์ แอนด์ เฮ้าส์ และธนาคารไอซีบีซี (ไทย) คาดผลตอบแทนประมาณ 2.35% ต่อปี
นายสมชัย กล่าวว่า บริษัทยังเพิ่มทางเลือกให้กับนักลงทุนที่สนใจลงทุนในหุ้นกลุ่ม ECOMM โดยการเปิดจำหน่ายกองทุนเปิด KTAM SET Commerce ETF Tracker อยู่ในระหว่างการเสนอขายช่วงไอพีโอถึงวันที่ 31 พ.ค.2556 เงินลงทุนขั้นต่ำ 5,000 บาทกองทุนมีนโยบายเน้นลงทุนในดัชนีหมวดธุรกิจพาณิชย์ ผู้ลงทุนมีโอกาสรับผลตอบแทนเคลื่อนไหวตามดัชนีหมวดธุรกิจพาณิชย์ (SET Commerce Sector Index) และหลังจากปิด IPO สามารถซื้อขาย Real Time ตามราคาในกระดานของตลาดหลักทรัพย์ฯ โดยกองทุนจะเข้าจดทะเบียนซื้อขายในตลาดหลักทรัพย์ฯ ในวันที่ 11 มิถุนายน 2556 โดยใช้ชื่อย่อว่า “ECOMM”